b'\n_START_ARTICLE_\nCerkev sv. Petra, Komenda\n_START_SECTION_\nIzgradnja\n_START_PARAGRAPH_\nCerkev v sedanji baro\xc4\x8dni obliki so za\xc4\x8deli na mestu prej\xc5\xa1njih dveh cerkva (na vzpetini na robu naselja) graditi leta 1726 pod pokroviteljstvom barona Petra Testaferrate; zidal je Gregor Ma\xc4\x8dek mlaj\xc5\xa1i. Cerkev je sprva obdajalo obzidje protitur\xc5\xa1kega tabora, ki so ga leta 1877 ve\xc4\x8dinoma odstranili. Po velikem potresu leta 1895 je dodobra razmajana cerkev dobila nov prezbiterij in prizidke ob stolpu. Leta 1935 so po na\xc4\x8drtih arhitekta Jo\xc5\xbeeta Ple\xc4\x8dnika celovito uredili okolico cerkve; v sklopu te ureditve so na dvori\xc5\xa1\xc4\x8du postavili evharisti\xc4\x8dni svetilnik ter spomenik padlim v prvi svetovni vojni.\n_START_SECTION_\nNotranj\xc5\xa1\xc4\x8dina cerkve\n_START_PARAGRAPH_\nCerkev ima pravokotno obliko ladje s \xc5\xa1tirimi plitvimi kapelami._NEWLINE_Glavni oltar je idejno zasnoval slikar Franc Jelov\xc5\xa1ek, mizarska dela je opravil Jo\xc5\xbeef Schettel. Kipe je leta 1758 izdelal Janez Gabri\xc4\x8d: v tronu je cerkveni zavetnik, sveti Peter, na prestolu; ob njem sta angela, sveti Atanazij in sveti Janez Zlatoust, na obhodnih lokih sveti Ambro\xc5\xbe in Sveti Avgu\xc5\xa1tin, v atiki Sveta Trojica sprejema svetega Urbana, na volutah pa sta sveti Janez in Sveti Pavel. Obstoje\xc4\x8di tabernakelj je po zasnovi Jo\xc5\xbeeta Ple\xc4\x8dnika leta 1956 izdelal pasar Alojzij Pirnat._NEWLINE_Pod oltarno mizo glavnega oltarja so relikvije svetega Urbana, vojaka in konjenika ter enega prvih rimskih mu\xc4\x8dencev, ki so jih po posredovanju Petra Pavla Glavarja pridobili leta 1753 iz katakomb svete Priscile v Rimu. To je tudi razlog, zakaj Komenda velja za romarsko pot konjenikov, konjerejcev in jezdecev. Prezbiterij so v skladu z novimi liturgi\xc4\x8dnimi vodili prenovili po na\xc4\x8drtu arhitekta Jo\xc5\xbeeta Valentin\xc4\x8di\xc4\x8da._NEWLINE_Pri\xc5\xbenica iz leta 1760 (osnutek: Franc Jelov\xc5\xa1ek, mizar Jo\xc5\xbeef Waller, kipar Jakob L\xc3\xb6hr) prikazuje: Petrovo kesanje, Izro\xc4\x8danje klju\xc4\x8dev, Re\xc5\xa1itev iz je\xc4\x8de, na strehi pa so \xc5\xa1tiri glavne kreposti. Marmorno obhajilno mizo je 1874 izdelal Janez Zamen iz Meng\xc5\xa1a, klopi pa 1893 Jo\xc5\xbee Stupica iz Vira._NEWLINE_Krstilnico po prvotnih na\xc4\x8drtih arhitekta Valentin\xc4\x8di\xc4\x8da so po na\xc4\x8drtih arh. Hribernika podalj\xc5\xa1ali v kapelo Marije, Kraljice miru; v njej so kip Janeza Krstnika, grobnica ter Ple\xc4\x8dnikov tabernakelj.'